Nick 'beledig' oor Tomic-vergelykings | Netwerk24
Nick 'beledig' oor Tomic-vergelykings
04 Mei 2021 05:49
Die omstrede tennisster Nick Kyrgios sê hy het "nog nooit voorheen so beledig gevoel nie" nadat hy glo met sy Aussie-landgenoot Bernard Tomic vergelyk is.
Is Bernard Tomic (links) en Nick Kyrgios voëls van eenderse vere? Dit is 'n 'walglike' gedagte, sê Kyrgios. Foto: Getty Images
Kyrgios, 56ste op die wêreldranglys, is berug vir sy reputasie as een van die sport se stoutseuns en is gereeld in die nuus weens sy gewaagde uitlatings en swak gedrag op die baan.
Die 26-jarige Kyrgios het egter onlangs 'n paar goeie morele standpunte ingeneem: Sy NK-stigting is 'n liefdadigheid wat hom beywer om sportfasiliteite aan minderbevoorregte kinders in Melbourne te verskaf, terwyl hy ook 'n hoofrol gespeel het om geld in te samel vir diegene wat deur die verwoestende bosbrande in Australië in 2020 geraak is.
Die 28-jarige Tomic het in teenstelling feitlik van die tennisradar af verdwyn en is tans 207de op die ranglys. Hy is meer in die nuus oor sy verhouding met die Australiese Love Island-deelnemer Vanessa Sierra as enigiets anders.
• Lees ook: Tomic se meisie 'met dood gedreig'
Dit is nie duidelik wie die twee spelers met mekaar vergelyk het nie, maar Kyrgios het op Instagram teen die persoon uitgevaar.
"Ek is vandag met Bernard Tomic vergelyk en ek het nog nooit voorheen so beledig gevoel nie," sê hy.
"Het hy 'n stigting wat liefdadigheidswerk doen? Spog hy met enige prestasies? Het hy geld vir die (slagoffers van die) bosbrande ingesamel? Dit is walglik, man.
"Doen jou navorsing. Ek is ook nie in 'n verhouding met enigiemand met hul eie OnlyFans-rekening nie (Sierra). O, en met prestasies bedoel ek my oorwinnings teen die Groot 4 (Roger Federer, Rafael Nadal, Novak Djokovic en Andy Murray)." – Sportredaksie